P r e d k l a d a c i a   s p r á v a

Vláda SR k „Návrhu uznesenia vlády SR k zmenám legislatívnych noriem podmieňujúcich návrh štátneho rozpočtu na rok 2003“, uložila ministrovi dopravy, pôšt a telekomunikácií predložiť na rokovanie vlády Návrh na zvýšenie cestovného v železničnej a autobusovej doprave a návrh na úpravu zliav z cestovného a predložiť na rokovanie vlády informáciu o predpokladanej úrovni regulovaných cien, ktorá by pokrývala oprávnené náklady dodávateľov.
Predkladaný návrh je pokračovaním procesu postupného vyrovnávania cenovej úrovne výkonov v osobnej železničnej a autobusovej doprave na úroveň nákladov jednotlivých druhov dopráv pri súčasnom postupnom obmedzovaní sociálnej funkcie týchto cien a to znižovaním podielu zliav v štruktúre ceny dopravných výkonov.
Posledné úpravy regulovaných cien v osobnej železničnej a autobusovej doprave sa uskutočnili k 1.2.2001, kedy boli vyňaté z cenovej regulácie diaľkové autobusové linky a niektoré druhy diaľkovej osobnej železničnej dopravy.
MDPT SR predkladá zjednotený návrh na úpravu regulovaných cien, ktorý predpokladá rovnaký percentuálny nárast cien, pri upravení výšky poskytovanej zľavy pre vybrané  skupiny cestujúcich nasledovne:
-	úprava zvýšenia regulovaných cien cestovného v autobusovej doprave a osobnej železničnej doprave v priemere o 15 %,
-	úprava súčasného systému poskytovaných zliav v autobusovej doprave u žiackeho cestovného z 85 % na 70 %, t. zn. zníženie o 15 % a v osobnej železničnej doprave sa navrhuje zníženie o 11 % z doterajších 81 % na 70 %, aby sa udržala cenová rovnováha a úroveň v hromadnej autobusovej doprave a železničnej doprave.
-	zrušenie bezplatnej prepravy osôb, ktorá nemá oporu v zákonných ustanoveniach a zrušenie bezplatnej prepravy pre dôchodcov nad 70 rokov a ich nahradenie komerčnými zľavami pre držiteľov, seniorpasov po zakúpení ročnej známky.

Navrhovaná úprava zvýšenia cien cestovného o 15 %  sa dotýka  maximálnych cien cestovného  u obidvoch druhov dopráv, a to obyčajné cestovné, osobitné cestovné 1 ( deti od 6 do 15 rokov , žiacke jednotlivé, pes),  osobitné cestovné 2 (ZŤP, ZŤP-S, rodičia na návštevu detí do ústavov). Zníženie zľavy na 70%  sa týka žiackych týždenných a  mesačných  cestovných  lístkov  (jednosmerných  a obojsmerných). Zvýšenie cestovného a úpravu zliav žiackeho cestovného považuje MDPT SR stále za  objektívne  z dôvodu, že žiacka časová zľava je už roky  neúmerná k neustále sa zvyšujúcim  sa nákladovým položkách podnikov (neregulovaná cena vstupov) a stratám, ktoré z týchto dôvodov vznikajú.

MDPT SR navrhuje v blízkej budúcnosti doriešiť aj zrušenie sociálnych zliav cestovného – ZŤP, ZŤP-S a ich nahradenie adresnými kompenzáciami prostredníctvom rozpočtov iných rezortov. Súčasná navrhovaná úprava taríf sa vykoná za podmienky, že  zľava pre držiteľov preukazov ZŤP, ZŤP-S ostáva zatiaľ nezmenená. 

Nezmenené zostanú   tarifné podmienky v MHD, ktoré zabezpečujú   SAD a.s. v 52 mestách. Riešenie  tarify v MHD, ktoré zabezpečujú   SAD a.s.   je v priamej kompetencii  SAD a.s. a okresných úradov. 

Podrobné zdôvodnenie jednotlivých návrhov na úpravu cestovného a zliav je  vykonané v priložených návrhoch za jednotlivé druhy dopráv.
	Predkladaný materiál nemá vyčísliteľný environmentálny dopad, ani dopad na zamestnanosť.
	Úprava taríf a zliav nemá priamy dopad na štátny rozpočet, ale sa premietne do zníženia požiadaviek na štátny rozpočet pri úhrade strát z výkonov vo verejnom záujme, zvýšením tržieb prepravných subjektov.
	Úprava cestovného v osobnej železničnej doprave o 15 % sa podľa prepočtov prejaví nárastom tržieb cca o 178 mil. Sk, pri predpokladanom poklese prepravného výkonu o 14,5 %.
	V autobusovej doprave sa predpokladá, po 15 %-nom zvýšení cestovného a 15 % úprave zliav na žiackom cestovnom s nárastom tržieb o 705 mil. Sk, pri zohľadnení cca 10 %-ného úbytku cestujúcich v súvislosti s navrhovanou úpravou.
	Dopady na jednotlivé kategórie cestujúcich sú podrobne vyčíslené v prílohách obidvoch návrhov na úpravu cestovného a zliav.
Dopady z úpravy cestovného v autobusovej doprave sú v „Návrhu na zvýšenie cestovného a zníženie zliav pre vybrané skupiny cestujúcich v pravidelnej autobusovej doprave v roku 2003“ – v prílohe č.6. 
Kvantifikácia dopadov navrhovaných úprav cestovného a zliav v osobnej železničnej doprave je uvedená v „Návrhu na zvýšenie cestovného a zníženie zliav pre vybrané skupiny cestujúcich vo vnútroštátnej osobnej železničnej doprave“- v prílohe č. 4.